Pia Kjærsgaard (DF), 2026-02-17:
Tak for det.
Det handler jo om stramninger i forhold til overtrædelse at dyrevelfærdsloven på baggrund af den dyrevelfærdsaftale, som en lang række af partier indgik for et par år siden.
Der er vel kun at sige, at vi helt grundlæggende i Dansk Folkeparti støtter hver evig eneste stramning, når det gælder overtrædelse af dyrevelfærdsloven, og stod det til os, kom der også endnu strammere regler og gerne hurtigere og lettere adgang til helt at få et forbud mod at beskæftige sig med dyr på ethvert plan, så man ikke kan betale sig fra at begå overgreb mod dyr.
Derfor har jeg også lyttet lidt til debatten, og jeg vil bestemt også – ligesom SF har lagt op til – sige, at det der med, at man i nogle tilfælde godt kan nøjes med en bøde, ikke er noget, vi synes i Dansk Folkeparti.
Jeg synes, vi skal diskutere det under udvalgsbehandlingen og se, hvor langt vi kan komme med det.
Det giver vi vores tilslutning til.
Så må jeg sige sådan generelt, at jeg synes, at vi har været for længe om det her –
alt for længe
Der var en ordfører, der nævnte EU, og det vil jeg godt tage op, for der er ikke nogen tvivl om, at det jo er på EU-plan, tingene skal rykke.
Vi kan ikke rigtig gøre så forfærdelig meget i Danmark.
Jo, det kan vi godt, men vi kommer i strid med nogle regler i EU.
Jeg kan jo huske, at i hver evig eneste europaparlamentsvalgkamp har kandidaterne stået på nakken af hinanden for at gøre op med de forfærdelige dyretransporter, og der sker alligevel ikke rigtig noget.
Det dør, i samme øjeblik valget er overstået.
Igen er det EU, der er den store skurk i det her.
Jeg medgiver gerne, at set i forhold til Sydeuropa, Polen osv. går det langt bedre i landbruget her, men derfor kunne vi jo godt gøre det lidt bedre.
Jeg er meget spændt på, hvad der kommer ud af den politianmeldelse, som jeg synes at Dyrenes Beskyttelse helt fornuftigt har indgivet i forhold til det, vi har set, uanset at jeg også siger, at det der med at trænge ulovligt ind hos folk ikke er det, man skal gøre.
Men vi har set det, uanset hvilke midler der er taget i brug, og det er ikke rart.
Det er det bestemt ikke, for at bruge et meget, meget mildt udtryk.
Det skal der simpelt hen gøres op med, og jeg synes i allerhøjeste grad, det er pinligt og flovt for landbruget, at der er de her tilfælde.
Men jeg kan kun give en foreløbig tilslutning.
Vi har selv været med til den her aftale, men der er nogle knaster, som jeg virkelig håber vi kan få ryddet af vejen, så vi for en gangs skyld kan sige, at vi har en nogenlunde god samvittighed i forhold til dyrene.
Jeg beklager meget, men det varer ikke så længe, inden jeg skal gå.
Det kan godt være, at vi når at blive færdige, og jeg håber inderligt, at jeg kan nå at høre ministerens tale, men jeg har en meget stram aftale.
Ellers vil jeg selvfølgelig studere på papir, hvad ministeren har sagt, og så vil jeg sige: Kære minister, hvad er det her blæreopslag dog for noget!
Det er ikke udtryk for respekt for andre partier– det er det altså ikke – der har siddet i møde efter møde for at indgå den her aftale.
Jeg synes, det er lige kækt nok, at man slår det her op på Facebook.
Og er det ministerens embedsmænd, der har gjort det, så er det dem, der skal skamme sig en lillebitte smule, men det er jo altid ministeren, der har det endelige ansvar.